# Žiadosť o voľbu poštou v listinnej podobe

Volič môže požiadať o voľbu poštou **v listinnej podobe**tak, aby bola doručená Ministerstvu vnútra Slovenskej republiky na adresu

**Ministerstvo vnútra Slovenskej republiky**

**odbor volieb, referenda a politických strán**

**Drieňová 22**

**826 86   Bratislava 29**

**SLOVAK REPUBLIC**

najneskôr 52 dní predo dňom konania volieb (**najneskôr 9.8.2023**). Na žiadosť, ktorá neobsahuje zákonom ustanovené údaje s prílohou a na žiadosť doručenú po ustanovenej lehote sa neprihliada.

**Žiadosť o voľbu poštou**[[**vzor žiadosti o voľbu poštou (DOCX, 24 kB)**](https://www.minv.sk/swift_data/source/verejna_sprava/volby_a_referendum/100_nr_sr/nr20_1info1/WNR23_Application1.docx)] **musí obsahovať údaje o voličovi**

-    meno a priezvisko,

-    rodné číslo,

-    adresu miesta pobytu v cudzine.

**Volič k žiadosti o voľbu poštou pripája**

-    fotokópiu občianskeho preukazu alebo fotokópiu časti cestovného dokladu Slovenskej republiky s osobnými údajmi v rozsahu meno, priezvisko, rodné číslo a číslo občianskeho preukazu alebo číslo cestovného dokladu; ostatné osobné údaje volič anonymizuje začiernením.

Ak žiadosť spĺňa zákonom ustanovené náležitosti, Ministerstvo vnútra Slovenskej republiky zašle najneskôr 40 dní predo dňom konania volieb, t.j. najneskôr 21. 8. 2023 voličovi, ktorý požiadal o voľbu poštou, **na adresu miesta pobytu v cudzine**

-    obálku na hlasovanie,

-    hlasovacie lístky pre voľbu poštou,

-    návratnú obálku,

-    poučenie o spôsobe hlasovania.

**Hlasovanie**

Vybrať jeden hlasovací lístok ....

Po rozhodnutí, ktorému kandidujúcemu subjektu chce volič odovzdať svoj hlas, vyberie zo sady hlasovacích lístkov pre voľbu poštou jeden konkrétny hlasovací lístok, ktorý môže bez ďalšej úpravy vložiť do obálky opatrenej odtlačkom úradnej pečiatky Ministerstva vnútra Slovenskej republiky a túto zalepí.

Prednostný hlas ....

Ak sa volič rozhodne dať niektorému z kandidátov uvedených na hlasovacom lístku pre voľbu poštou prednostný hlas, zakrúžkuje poradové číslo uvedené pred menom kandidáta. Prednostný hlas môže dať volič najviac štyrom kandidátom.

Ak volič nesprávne upravil hlasovací lístok pre voľbu poštou, ktorý mu bol zaslaný, môže na hlasovanie použiť hlasovací lístok pre voľbu poštou uverejnený na webovom sídle Ministerstva vnútra Slovenskej republiky [**www.minv.sk/?nr23-hl**](https://www.minv.sk/?nr23-hl) ,

ktorý vytlačí. Ak sú údaje o kandidátoch uvedené na dvoch stranách, volič vytlačí obidve strany hlasovacieho lístka pre voľbu poštou, pokiaľ možno obojstranne. Hlasovací lístok je na konci opatrený odtlačkom úradnej pečiatky Štátnej komisie pre voľby a kontrolu financovania politických strán. V prípade nemožnosti obojstrannej tlače, volič oba listy hlasovacieho lístka pevne spojí. Ak volič vytlačí neúplný hlasovací lístok, je takýto hlasovací lístok neplatný.

Ak volič nesprávne upravil hlasovací lístok, takýto hlasovací lístok je platný pre politickú stranu, iba na prednostné hlasy sa neprihliada.

Po úprave hlasovacieho lístka vloží volič hlasovací lístok do obálky opatrenej odtlačkom úradnej pečiatky Ministerstva vnútra Slovenskej republiky a túto zalepí.

Odoslať návratnú obálku ....

Zalepenú obálku na hlasovanie volič vloží do návratnej obálky označenej heslom „**VOĽBA POŠTOU - ELECTION BY MAIL**“, na ktorej je uvedená adresa sídla Ministerstva vnútra Slovenskej republiky ako adresáta, adresa voliča ako  odosielateľa a jedinečný identifikačný kód.

Návratnú obálku odošle poštou. Výdavky spojené so zaslaním návratnej obálky poštou hradí odosielateľ.

Návratnú obálku je možné zaslať poštou aj z územia Slovenskej republiky alebo doručiť do podateľne Ministerstva vnútra Slovenskej republiky na Drieňovej ulici č. 22 v Bratislave najneskôr do piatka 29. 9. 2023 do 12.00 h.

Do výsledku hlasovania sa započítavajú hlasy na hlasovacích lístkoch, ktoré boli doručené Ministerstvu vnútra Slovenskej republiky najneskôr v posledný pracovný deň predo dňom konania volieb (najneskôr 29.9.2023 do 12.00 h).